Els arxius de la Xarxa organitzen activitat didàctiques adreçades al coneixement dels arxius i de les fonts documentals com a recursos per a la docència de la història.
Les sessions didàctiques estan adreçades a alumnes de les poblacions del Ripollès i a d'altres grups i associacions ciutadanes que hi tinguin interès.
Cada activitat pot anar acompanyada de dossiers de treball per a preparar l'activitat o per a exercicis posteriors.
L'Arxiu Comarcal del Ripollès ofereix visites guiades als grups escolars realitzades pels seus responsables.
La visita s'inicia amb la projecció d'un power point on s'explica les funcions i la missió de l'Arxiu.
A continuació es mostra un altre power point adaptat a la població de provinença dels alumnes, on s'hi mostren imatges antigues del seu poble amb l'objectiu que les identifiquin.
Tot seguit es mostren alguns exemples dels diferents tipus de suports de documentació (pergamí, paper, diapositives) perquè els alumnes els puguin veure i prenguin consciència del seu valor.
Finalment, es visita un dels dipòsits de documentació de l'Arxiu Comarcal per veure com està instal·lada la documentació.
Les visites s'adapten en continguts al nivell dels alumnes i s'ofereixen a grups d'Educació Infantil, Primària, Secundària, Batxillerat i Cicles formatius.
L'Arxiu Comarcal del Ripollès ofereix una visita guiada que tracta específicament com eren les escoles dels avis.
Aquesta temàtica s'introdueix amb el suport de material audiovisual.
Tot seguit, de la mà de l'arxiver, es fa un recorregut per les imatges i documents que ens permeten conèixer com eren les escoles d'abans.
La proposta didàctica té l'objectiu de recollir i descriure les múltiples possibilitats temàtiques i de treball al voltant de l'ensenyament a la comarca del Ripollès amb fonts d'arxiu.
Grup de nenes d'una colònia escolar davant del monestir de Santa Maria de Ripoll
L'activitat es basa en una visita a l'Arxiu Comarcal del Ripollès per conèixer algunes de les fonts primàries que ens expliquen els fets de maig de 1839.
L'activitat té una durada de dues hores i està destinada als alumnes del segon cicle d'ESO i de Batxillerat.
La proposta de la visita parteix de la dinàmica d'un joc de rol com a eina didàctica per a fomentar la participació i la reflexió crítica de tots els alumnes al voltant dels esdeveniments del setge de Ripoll el 1839 i el seu context en la primera guerra Carlina.
L'activitat també inclou una visita al centre de Ripoll per reconèixer alguns dels escenaris del setge a través de les seves restes actuals.
S'afegeixen elements lúdics a la visita amb la cerca i captura d'objectes de l'època pertanyents a l'enemic, objectes en 3D que cal capturar amb l' smartphone.
Per tal de visualitzar els objectes en 3D cal una aplicació de realitat augmentada (RA Layar).
S'han creat dues capes de realitat augmentada (RA) sobre l'activitat: una com a joc de motivació per a capturar espies carlins (capa "27 de Maig") i l'altra com a part de la dinàmica de la visita de distingir i capturar els objectes de l'enemic (capa "El Setge").
L'Arxiu Comarcal del Ripollès ofereix un taller pràctic per alumnes d'Educació Secundària que tracta específicament de la fotografia estereoscòpica que comença al segle xix i que permet crear imatge en tres dimensions.
A través d'aquesta activitat, els alumnes podran conèixer de primera mà, la història d'aquests documents i com elaborar-ne.
Aquesta temàtica s'introdueix amb el suport de material power point.
Tot seguit, de la mà de l'arxiver, es fa un recorregut per les imatges i documents que ens permeten conèixer com eren els primers projectes per poder-ne realitzar.
D'aquesta manera s'aproparà als alumnes tant la funció de l'arxiu com la feina dels arxivers i comprendre el valor dels fons documentals com a testimoni patrimonial del passat de la comarca del Ripollès.
Armaris compactes d'un dipòsit de documentació de l'Arxiu Comarcal de l'Alt Urgell